b'\n_START_ARTICLE_\nMi\xc5\xa1i\xc4\x87no vlakance\n_START_PARAGRAPH_\nMi\xc5\xa1i\xc4\x87no vlakance odnosno miofibrila (lat. myofibrilla, fibrilla muscularis) je \xc5\xa1tapi\xc4\x87asta gra\xc4\x91evna jedinica mi\xc5\xa1i\xc4\x87noga vlakna. Grade ju niti od miozina i aktina (globularni aktin, G-aktin, aktinski monomer, tanka mi\xc5\xa1i\xc4\x87na nit), bjelan\xc4\x8devinasta molekula._NEWLINE_Mi\xc5\xa1i\xc4\x87no vlakance je organela cilindri\xc4\x8dnog profila. Tvore ju tanke i debele mi\xc5\xa1i\xc4\x87ne niti. Niti su poslo\xc5\xbeene u snopove koji su pravilni. Mno\xc5\xa1tvo tih snopova ispunjava sarkoplazmu mi\xc5\xa1i\xc4\x87nih vlakana ko\xc5\xa1tanih mi\xc5\xa1i\xc4\x87a i sr\xc4\x8danih mi\xc5\xa1i\xc4\x87nih stanica_NEWLINE_Mi\xc5\xa1i\xc4\x87na vlakanca su smje\xc5\xa1tena pravilno uzdu\xc5\xbeno u sarkoplazmi. Unutra\xc5\xa1njost ovojnice mi\xc5\xa1i\xc4\x87nog vlakna (sarkoleme) ispunjena je tom sarkoplazmom. Svaki dio mi\xc5\xa1i\xc4\x87nih vlakanaca ne lomi svjetlo na jednaki na\xc4\x8din, zbog \xc4\x8dega pod mikroskopom vidimo naizmjence poredana tamna i svijetla polja, odnosno popre\xc4\x8dno su isprugani (niti ulaze jedne me\xc4\x91u druge, pa pod mikroskopom ko\xc5\xa1tani mi\xc5\xa1i\xc4\x87 je prugasta izgleda ), od \xc4\x8dega ime popre\xc4\x8dno-prugastog mi\xc5\xa1i\xc4\x87a. Ovo je posljedica druk\xc4\x8dijeg rasporeda bjelan\xc4\x8devinskih niti (filamenata) od kojih su gra\xc4\x91eni, aktinskih i miozinskih. Aktinske su niti tanje, a miozinske deblje. Ako su nazo\xc4\x8dne i aktinske i miozinske niti, pruga \xc4\x87e biti tamna, a ako su nazo\xc4\x8dne samo aktinske, pruga je svijetla. Obi\xc4\x8dno tamno mi\xc5\xa1i\xc4\x87no vlakance (miofibrila) sadr\xc5\xbei oko 1500 miozinskih i 3000 aktinskih niti. Bjelan\xc4\x8devina koja vezuje aktinske niti je nebulin, a miozinske niti skupa dr\xc5\xbei bjelan\xc4\x8devina titin._NEWLINE_Veliki broj mi\xc5\xa1i\xc4\x87nih vlakana (mi\xc5\xa1i\xc4\x87nih stanica, miofibrila) povezanih u snopove tvore prugaste mi\xc5\xa1i\xc4\x87e. Svako mi\xc5\xa1i\xc4\x87no vlakno u sastavu ima od nekoliko stotina do nekoliko tisu\xc4\x87a mi\xc5\xa1i\xc4\x87nih vlakanaca (miofibrila). Njih okru\xc5\xbeuje sarkoplazmatska mre\xc5\xbeica i sustav popre\xc4\x8dnih cjev\xc4\x8dica. One su u biti uvrnu\xc4\x87a stani\xc4\x8dne membrane._NEWLINE_Mikrofilamenti tvore mi\xc5\xa1i\xc4\x87na vlakanca, to jest mikrofilamenti su oni od kojih su gra\xc4\x91ena mi\xc5\xa1i\xc4\x87na vlakanca, prije svega u eukariotskim stanicama gdje su stalni dio gra\xc4\x91e (stani\xc4\x8dni kostur), kao \xc5\xa1to su mi\xc5\xa1i\xc4\x87ne stanice. _NEWLINE_Mi\xc5\xa1i\xc4\x87na vlakanca su nositelji mi\xc5\xa1i\xc4\x87ne kontrakcije (stezanje mi\xc5\xa1i\xc4\x87a) i osnovne su kontraktilne jedinice. Kad se mi\xc5\xa1i\xc4\x87 ste\xc5\xbee, niti od aktina kli\xc5\xbeu po po miozinskim nitima te se me\xc4\x91usobno se pribli\xc5\xbeavaju, zbog \xc4\x8dega se cijeli mi\xc5\xa1i\xc4\x87 skra\xc4\x87uje.'